Hungarian Scouts Association in Slovakia Számlaszám: IBAN: SK96 0200 0000 0000 05430122

Nám. sv. Štefana 296/6., SK-929 01 Dunajská Streda – Dunaszerdahely BIC/SWIFT: SUBASKBX (VÚB, a.s.)

Tel.: +421(0)31/5527121, +421(0)918 512 292 IČO: 17641896 DIČ: 2021092964

E-mail: szmcs@szmcs.sk Web: www.szmcs.sk Bejegyzési szám: VVS/1-909/90-74 (MV SR)

**Milyen a jó vezető?**

Sajtóközlemény

**Kürt.** November 17-én tartotta szokásos őszi cserkészvezetői konferenciáját a Szlovákiai Magyar Cserkészszövetség. A helyszín ezúttal az érsekújvári járásbeli Kürt község kultúrháza volt, ahol több mint 100 vezető gyűlt össze a felvidéki cserkészcsapatokból, hogy megvitassa a cserkészmozgalom aktuális kérdéseit. A konferencia fő témája most a vezetőképzés és a jó vezető, helyes vezetés volt.

Az egész napos program reggel fél 9-kor kezdődött, a cserkészek megvitatták a következő év eseménynaptárát, egyeztették az országos rendezvények időpontjait, valamint a Betlehemi Békeláng idei koordinátora is beszámolt az előkészületekről. Ezt követően a 18 év feletti cserkészvezetők képzéséről, valamint a többi vezetőképző táborról beszélgettek a résztvevők, egy igazán tartalmas együttgondolkozással telt a délelőtt. A konferencián bemutatkoztak a Szlovákiai Magyar Cserkészszövetség csapatmentorai is, akiknek feladata a cserkészcsapatok minden téren való segítése. A három csapatmentor júniustól dolgozik az SZMCS-ben, első feladataik közé tartozott a cserkészcsapatok állapotfelmérése, amelynek eredményeit a konferencia folyamán mutatták be.

„Nagyon örülünk, hogy lehetőséget kaptunk mi is részt venni egy határon átnyúló együttműködésben. Céljuk, hogy a következő két év folyamán kiépítsenek egy önkéntes csapatmentori hálózatot, és előkészítsenek számukra minden segédanyagot, képzési anyagot, amelyre szükségük lehet majd a munka során. Ilyenre nem volt még eddig lehetőségünk, kíváncsian várjuk a program eredményét. A csapatmentorok munkájának már most nagy hozadéka van számunkra, mivel készült egy átfogó felmérés a csapatainkról, ezáltal a szövetség vezetősége is még tisztábban láthatja, melyek azok a területek szervezetünkön belül, ahol a legnagyobb szükség van fejlesztésre” – mondta Gál Erik, az SZMCS elnöke.

A délután folyamán a cserkészvezetők tovább folytatták a vezetőképzésről való beszélgetést, meghallgatták a külügyi bizottság és az idei nyári amerikai tanulmányút résztvevőjének beszámolóját, valamint megismerkedtek az SZMCS új adminisztrációs rendszerével. Ezután a cserkészszövetség nevelési módszertana volt a téma, kiscsoportos foglalkozás során ötleteltek a cserkészek arról, hogyan tudnák még könnyebben beépíteni a csapatok működésébe az új rendszert.

„Négy évvel ezelőtt újítottuk meg nevelési koncepciónkat, akkor úgy határoztuk meg, 10 év szükséges ahhoz, hogy lássuk, sikeres-e a program. Lassan félidőben járunk, és egyre több cserkészcsapatunk tud beszámolni jó eredményekről. A konferencián ezeket a tapasztalatokat megosztottuk mindenkivel, hogy inspirálódhassanak a sikeres történetekből” – mondta Jávorka Szabolcs, a nevelési munkacsoport vezetője.

A konferenciát egy hosszabb lélegzetvételű, szituációs feladatokat tartalmazó foglalkozással zárták, amelynek első részében arra keresték a választ a cserkészek, hogy milyen vezetőként jellemeznék önmagukat, és milyen területeken érzik szükségesnek saját maguk fejlesztését. A foglalkozás másik fele a közös gondolkozásról szólt, arra keresték a választ, hogy melyek a jó vezető tulajdonságai, mi a titka a jól működő vezetői körnek, mi az ideális munkamegosztás és milyen lehetőségeik vannak külső segítők bevonására.

A találkozót táncházzal és borkóstolóval zárták a cserkészvezetők. Vasárnap a vezetőképzésért felelős cserkészvezetők a Tandem nonprofit szervezet szakmai segítségével egy érzelmi intelligenciát fejlesztő továbbképzésen vettek részt, Borvák Mária vezetésével.

A konferencia megvalósulását a Bethlen Gábor Alap, valamint az Iskolaügyi Minisztérium "Podpora 2018" programja támogatta.

szmcs-p

Felvételek: SZMCS

**A Szlovákiai Magyar Cserkészszövetségről**

A Szlovákiai Magyar Cserkészszövetség 1990. március 11-én alakult újjá, jelenleg közel 1400 tagot számlál. Az elmúlt közel három évtized alatt Szlovákia legnagyobb magyar gyermek- és ifjúságnevelő szervezetévé nőtte ki magát. Gyermekekkel és fiatalokkal egyaránt, heti szinten önkéntes nevelőmunkát folytat. Évente több országos rendezvényt szerveznek, 2017 nyarán pedig kiemelt rendezvényeként megszervezte az egész tagságot megmozgató összmagyar Szövetségi Nagytábort. A cserkészcsapatokban hónapról hónapra több száz gyermek számára teszik lehetővé a játszva fejlődés élményét.

Sajtókapcsolat:

Juhász Szabó Csilla

kommunikációs vezető

E-mail: press@szmcs.sk

Telefon: +421 907 55 87 97